Document ID: 32007R0973

KOMISJONI MÄÄRUS (EÜ) nr 973/2007,
20. august 2007,
millega muudetakse teatavaid EÜ määrusi, mis käsitlevad konkreetseid statistikavaldkondi, et rakendada majandustegevusalade statistilist klassifikaatorit NACE Revision 2
EUROOPA ÜHENDUSTE KOMISJON,
võttes arvesse Euroopa Ühenduse asutamislepingut,
võttes arvesse Euroopa Parlamendi ja nõukogu 20. detsembri 2006. aasta määrust (EÜ) nr 1893/2006, millega kehtestatakse majanduse tegevusalade statistiline klassifikaator NACE Revision 2 ning muudetakse nõukogu määrust (EMÜ) nr 3037/90 ja teatavaid EÜ määrusi, mis käsitlevad konkreetseid statistikavaldkondi, (1) eriti selle artikli 6 lõike 1 punkti b,
ning arvestades järgmist:
(1)
Komisjoni jätkuvates jõupingutustes ühenduse statistikatootmise moderniseerimiseks on keskne tähtsus ajakohase klassifitseerimissüsteemi kehtestamisel, et statistika kajastaks tegelikku majanduslikku olukorda, võttes arvesse tehnika arengut ja majanduses toimuvaid struktuurimuutusi.
(2)
Määrusega (EÜ) nr 1893/2006 kehtestati selleks otstarbeks majandustegevusalade muudetud statistiline klassifikaator nimega NACE Revision 2 (edaspidi „NACE Rev. 2”).
(3)
Määruse (EÜ) nr 1893/2006 artikli 6 kohaselt peab komisjon vastu võtma vajalikud rakendusmeetmed selle määruse rakendamiseks seoses NACE Rev. 2 kasutamisega eri statistikavaldkondades.
(4)
Majandustegevusalade muudetud statistilise klassifikaatori kehtestamine toob kaasa vajaduse muuta teatavaid viiteid NACE Rev. 1-le või NACE Rev. 1.1-le, samuti tuleb muuta mitmeid asjaomaseid õigusakte. Seetõttu on vaja muuta järgmisi õigusakte: komisjoni 27. juuli 1999. aasta määrus (EÜ) nr 1726/1999, millega nähakse ette sätted nõukogu määruse (EÜ) nr 530/1999 (töötasude ja tööjõukulude struktuurilise statistika kohta) rakendamiseks seoses tööjõukulusid käsitleva informatsiooni määratlemise ja edastamisega; (2) komisjoni 8. septembri 2000. aasta määrus (EÜ) nr 1916/2000, millega nähakse ette nõukogu määruse (EÜ) nr 530/1999 (töötasude ja tööjõukulude struktuurilise statistika kohta) rakendamine seoses töötasu struktuuri käsitleva informatsiooni määratlemise ja edastamisega; (3) komisjoni 7. novembri 2001. aasta määrus (EÜ) nr 2163/2001 kaupade autoveo statistiliste andmete edastamise tehnilise korra kohta; (4) komisjoni 7. juuli 2003. aasta määrus (EÜ) nr 1216/2003, millega rakendatakse Euroopa Parlamendi ja nõukogu määrust (EÜ) nr 450/2003 tööjõukuluindeksi kohta; (5) komisjoni 7. novembri 2003. aasta määrus (EÜ) nr 1983/2003 Euroopa Parlamendi ja nõukogu määruse (EÜ) nr 1177/2003 (tulu ja elutingimusi käsitleva ühenduse statistika (EU-SILC) kohta) rakendamise kohta seoses esmaste sihtmuutujate loeteluga; (6) komisjoni 22. aprilli 2004. aasta määrus (EÜ) nr 753/2004 Euroopa Parlamendi ja nõukogu otsuse nr 1608/2003/EÜ (teadust ja tehnoloogiat käsitleva ühenduse statistika koostamise ja arendamise kohta) rakendamise kohta; (7) komisjoni 29. aprilli 2004. aasta määrus (EÜ) nr 912/2004, millega rakendatakse nõukogu määrust (EMÜ) nr 3924/91 ühenduse tööstustoodangu statistilise vaatluse sisseseadmise kohta; (8) komisjoni 13. augusti 2004. aasta määrus (EÜ) nr 1450/2004, millega rakendatakse Euroopa Parlamendi ja nõukogu otsus nr 1608/2003/EÜ innovatsiooni käsitleva ühenduse statistika koostamise ja arendamise kohta; (9) komisjoni 15. märtsi 2005. aasta määrus (EÜ) nr 430/2005, millega rakendatakse nõukogu määrust (EÜ) nr 577/98 tööjõu valikvaatluse korraldamise kohta ühenduses seoses andmeedastuses alates 2006. aastast kasutatava klassifikatsiooniga ja alavalimi kasutamisega struktuuriliste muutujate kohta andmete kogumiseks; (10) komisjoni 24. mai 2005. aasta määrus (EÜ) nr 782/2005, millega kehtestatakse jäätmestatistika tulemuste edastamise vorming. (11)
(5)
Käesoleva määrusega ette nähtud meetmed on kooskõlas nõukogu otsusega 89/382/EMÜ, Euratom (12) asutatud statistikaprogrammi komitee arvamusega,
ON VASTU VÕTNUD KÄESOLEVA MÄÄRUSE:
Artikkel 1
Määrust (EÜ) nr 1726/1999 muudetakse järgmiselt.
1.
Pärast artiklit 2 lisatakse artikkel 2a järgmises sõnastuses:
„Artikkel 2a
Üleminekumeetmed NACE Rev. 2 rakendamiseks
Liikmesriigid edastavad komisjonile (Eurostatile) tööjõukulude vaatluse tulemused 2008. kalendriaasta kohta NACE Rev. 2 ja NACE Rev. 1.1 kohaselt, kusjuures viimane on kohustuslik üksnes tabeli A kohta ja üksnes NACE Rev. 1.1 jagude tasemel.”
2.
II lisa ja III lisa muudetakse vastavalt käesoleva määruse I lisale.
Artikkel 2
Määruse (EÜ) nr 1916/2000 I ja II lisa muudetakse vastavalt käesoleva määruse II lisale.
Artikkel 3
Määruse (EÜ) nr 2163/2001 lisas asendatakse sõnad „NACE Rev. 1” sõnadega „NACE Rev. 2”.
Artikkel 4
Määrust (EÜ) nr 1216/2003 muudetakse järgmiselt.
1.
Kogu tekstis ja lisades asendatakse sõnad „NACE Rev. 1” sõnadega „NACE Rev. 2”.
2.
Artiklis 4 ja IV lisas asendatakse sõnad „L, M, N ja O jagu” sõnadega „O-S jagu”.
3.
IV lisas asendatakse sõnad „C-K jagu” sõnadega „B-N jagu”.
Artikkel 5
Määruses (EÜ) nr 1983/2003 asendatakse sõnad „NACE Rev. 1.1” sõnadega „NACE Rev. 2” ning lisa joonealuses viites 22 asendatakse sõnad „Rev. 1.1” sõnadega „Rev. 2”.
Artikkel 6
Määruse (EÜ) nr 753/2004 lisa muudetakse vastavalt käesoleva määruse III lisale.
Artikkel 7
Määrust (EÜ) nr 912/2004 muudetakse järgmiselt.
1.
Artikkel 1 asendatakse järgmisega:
„Artikkel 1
Määruse (EMÜ) nr 3924/91 artiklis 1 osutatud vaatlusega hõlmatav valdkond selgitatakse välja sõltuvalt vaatlusalusest populatsioonist ja vaatlusüksusest.
Vaatlusalune populatsioon vaatlusperioodil on ettevõtjad, kelle peamine tegevus või üks kõrvaltegevustest on loetletud Euroopa Parlamendi ja nõukogu määruses (EÜ) nr 1893/2006 (13) sätestatud Euroopa Ühenduse majandustegevuse klassifikaatori (NACE Rev. 2) B või C jaos.
Vaatlusüksus on ettevõtja, nagu see on määratletud nõukogu määruses (EMÜ) nr 696/93 statistiliste üksuste kohta ühenduse tootmissüsteemi vaatlemiseks ja analüüsimiseks. Liikmesriigid võivad koguda andmeid, kasutades vaatlusüksusena muud statistilist üksust, kui nad saadavad ettevõtja andmed Eurostatile.
2.
Artikkel 3 asendatakse järgmisega:
„Artikkel 3
Liikmesriikide kohustust võtta vastu sellised vaatlusmeetodid, mis hõlbustavad andmete kogumist üksustelt, kelle toodang moodustab vähemalt 90 % nõukogu määruse (EMÜ) nr 3924/91 artikli 3 lõikes 2 nimetatud NACE klassi kuuluvast kodumaisest toodangust, tuleb rakendada sel teel, et liikmesriigid võtavad vastu vaatlusmeetodid, mis peavad võimaldama koguda andmeid, mis esindavad vähemalt 90 % toodangust NACE Rev. 2 B ja C jao iga klassi kohta.”
Artikkel 8
Määruse (EÜ) nr 1450/2004 lisa muudetakse vastavalt käesoleva määruse IV lisale.
Artikkel 9
Määruse (EÜ) nr 430/2005 kogu II lisas asendatakse sõnad „NACE Rev. 1.1” sõnadega „NACE Rev. 2”.
Artikkel 10
Määruse (EÜ) nr 782/2005 lisa muudetakse vastavalt käesoleva määruse V lisale.
Artikkel 11
Jõustumine
Käesolev määrus jõustub kahekümnendal päeval pärast selle avaldamist Euroopa Liidu Teatajas.
Käesolevat määrust kohaldatakse alates 1. jaanuarist 2008, välja arvatud artikkel 4, mida kohaldatakse alates 1. jaanuarist 2009.
Käesolev määrus on tervikuna siduv ja vahetult kohaldatav kõikides liikmesriikides.
Brüssel, 20. august 2007

Labels: 19